Наречиехэр адырэ бзэ лъэпсэ гущыIэхэм ауж гъэпсыгъэ хъугъэх ыкIи якъэхъукIэкIэ пкъыгъуацIэхэм, плъышъуацIэхэм, пчъэгъацIэхэм япадеж шъошэ шъхьафхэм япхыгъэх. Ащ пае  шIэныгъэлэжьхэм къахэкIы адыгабзэм зэмыхъокIрэ гущыIэхэр хэмытхэу зылъытэхэрэр. Ау наречиехэр гущыIалъэхэм къащатынхэмкIэ лексикографхэр зэрыгъуазэхэрэр, апэрэмкIэ, наречиехэр падежхэмкIи, пчъагъэхэмкIи зэрэзэмыхъокIхэрэр, ятIонэрэмкIэ, ежь ягущыIэгъэпс амалхэр зэряIэхэр, ящэнэрэмкIэ, наречием шIэрэм имэхьанэ къызэригъэлъагъорэр ыкIи глаголым ар зэрепхыгъэр арых.